

Gradsko vijeće

KLASA: 943-05/22-01/01

URBROJ: 2186-16-01/3-22-5

Ludbreg, 24. svibnja 2022. g. PRIJEDLOG

Na temelju članka 35. i 48. stavka 3. Zakona o lokalnoj i područnoj (regionalnoj) samoupravi (NN br. 33/01, 60/01, 129/05, 109/07, 125/08, 36/09, 150/11, 144/12, 19/13-pročišćeni tekst, 137/15, 123/17, 98/19 i 144/20) i članka 34. Statuta Grada Ludbrega („Službeni vjesnik Varaždinske županije“ br. 12/2021), Gradsko vijeće Grada Ludbrega na 10. sjednici održanoj 24. svibnja 2022. g., donosi sljedeću

# O D L U K U

**Članak 1.**

**Ponuda ponuditelja:** **PRVO PLINARSKO DRUŠTVO d.o.o.**, Vukovar, Gospodarska zona Vukovar 13, OIB: 58292277611, za kupnju cijelog paketa od 2031 dionice kojih je imatelj Grad Ludbreg, Ludbreg, Trg Svetog Trojstva 14, OIB:84947290034, u trgovačkom društvu Termoplin d.d., Varaždin, Ulica Vjekoslava Spinčića 80, OIB:70140364776, **utvrđuje se kao prihvatljiva ponuda** pristigla na Javni poziv za prikupljanje ponuda za prodaju dionica društva Termoplin d.d., Varaždin, Ulica Vjekoslava Spinčića 80, od 05.05.2022. (KLASA:943-05/22-01/01, URBROJ:2186-16-02/1-22-2 – dalje u tekstu: Javni poziv).

**Članak 2.**

Odobrava se prodaja cijelog paketa od 2031 dionice iz članka 1. ove Odluke, ponuditelju iz članka 1. ove Odluke, za ponuđenu **kupoprodajnu cijenu od** **4.265.100,00 kn** (četiri milijuna dvjesto šezdeset pet tisuća i sto kuna).

**Članak 3.**

(1) S ponuditeljem iz članka 1. ove Odluke sklopit će se ugovor o prodaji i prijenosu dionica u skladu s ponudom, Javnim pozivom, ovom Odlukom i važećim pravnim propisima.

(2) Ako ponuditelj iz članka 1. ove Odluke odustane od sklapanja ugovora o prodaji i prijenosu dionica ili ne sklopi ponuđeni ugovor o prodaji i prijenosu dionica u roku od 30 (trideset) dana od dana primitka ove Odluke i ponuđenog ugovora, putem e-maila, smatrat će se da je odustao od svoje ponude, a Grad Ludbreg zadržava pravo odabira sljedećeg najpovoljnijeg ponuditelja, dok ponuditelj koji je odustao od svoje ponude nema pravo na povrat uplaćene jamčevine i ista se smatra odustatninom.

**Članak 4.**

(1) Kupac dionica obvezan je u roku 15 (petnaest) dana od sklapanja ugovora o prodaji i prijenosa dionica, Gradu Ludbregu isplatiti jednokratno cijeli iznos ponuđene cijene za kupnju svih dionica Grada Ludbrega iz članka 2. ove Odluke.

(2) Grad Ludbreg zadržava pravo na isplatu dividende i nakon sklapanja ugovora o prodaji i prijenosa dionica u pogledu isplate dividende nastale po ostvarenoj dobiti za razdoblja prije sklapanja ugovora o prodaji i prijenosa dionica, uključujući i isplatu dividende temeljem zadržane dobiti iz prethodnih godina, koja odredba će biti sastavni dio navedenog ugovora o prodaji i prijenosa dionica.

**Članak 5.**

(1) Za uredno izvršenje ugovornih obveza iz ugovora o prodaji i prijenosa dionica, odabrani ponuditelj obvezan je u roku od 10 (deset) dana od dana primitka ove Odluke i ponuđenog ugovora o prodaji i prijenosa dionica, putem e-maila, Gradu Ludbregu dostaviti bankarsku garanciju na ponuđeni iznos iz članka 2. ove Odluke, i to bezuvjetnu garanciju, izdanu u korist Grada Ludbrega, plativu na "prvi poziv" i "bez prigovora", izdanu od prvoklasne banke, s rokom valjanosti od 3 (tri) mjeseca od dana donošenja ove Odluke.

(2) Grad Ludbreg je ovlašten neplaćenu kupoprodajnu cijenu naplatiti slanjem bankarske garancije na naplatu.

(3) Ako odabrani ponuditelj plati cijeli iznos ponuđene cijene za kupnju cijelog paketa dionica Grada Ludbrega prije sklapanja ugovora o prodaji i prijenosa dionica, tada kupac dionica nije obvezan Gradu Ludbregu dostaviti naprijed navedenu bankarsku garanciju.

**O b r a z l o ž e n j e**

Dana 06.05.2022., u „Večernjem listu“ objavljen je u dispozitivu navedeni Javni poziv za prikupljanje ponuda za prodaju dionica društva Termoplin d.d., Varaždin, Ulica Vjekoslava Spinčića 80.

U ostavljenom roku za predaju ponuda do 17.05.2022. do 15:00 sati, pristigla je jedna ponuda ponuditelja: PRVO PLINARSKO DRUŠTVO d.o.o., Vukovar, Gospodarska zona Vukovar 13, OIB: 58292277611, za kupnju cijelog paketa od 2031 dionice kojih je imatelj Grad Ludbreg u trgovačkom društvu Termoplin d.d., Varaždin.

Komisija za imovinsko-pravna pitanja izvršila je dana 17.05.2022. u 15:00 sati, otvaranje zaprimljene ponude, te utvrdila da ponuda odgovara uvjetima natječaja o čemu je sastavila Zapisnik s Izvješćem o zaprimljenim ponudama.

Odabrani ponuditelj je za jednu dionicu Grada Ludbrega u društvu Termoplin d.d. ponudio iznos od 2.100,00 kn, tj. iznos od 4.265.100,00 kn za cijeli paket od 2031 dionice kojih je imatelj Grad Ludbreg u društvu Termoplin d.d., što je identični iznos početne kupoprodajne cijene iz Javnog poziva.

Uz ponudu su priloženi svi traženi prilozi, i to: Izvadak iz sudskog registra i dokaz o uplaćenoj jamčevini od 141.200,00 kn koja se uračunava u ukupni iznos kupoprodajne cijene.

S obzirom da ponuda u svemu odgovara uvjetima iz natječaja i da drugih ponuda za kupnju predmetnih dionica nije bilo, slijedom gore navedenog, valjalo je temeljem točke 8. Javnog poziva odlučiti kao u izreci Odluke.

Predsjednik

Gradskog vijeća

Darko Jagić

**Dostaviti:**

1. PRVO PLINARSKO DRUŠTVO d.o.o.,

Vukovar, Gospodarska zona Vukovar 13;

1. Spis, ovdje.